<classify> HAKUWA kiongozi wa serikali au mfanyabiashara mkubwa, lakini umati wa wakazi wa Dar es Salaam waliojitokeza jana kuupokea mwili wa aliyekuwa Mkurugenzi wa Utafi ti na Uzalishaji wa Kampuni ya Clouds Media Group CMG, Ruge Mutahaba, ni udhihirisho kuwa alikuwa mtu wa watu.Jana mchana ndege ya Shirika la ndege la Afrika Kusini ikiwa imeubeba mwili wa Ruge ilitua katika Uwanja wa Ndege wa Kimataifa wa Julius Nyerere. Idadi kubwa ya waandishi wa habari wasiohesabika walijitokeza wakijaribu kuripoti na kupata picha za mwisho za ikoni huyo katika tasnia ya burudani baada ya mwili wake kutua JNIA.Msafara wa magari likiwemo gari lililobeba mwili wa Ruge ulianza safari kutoka uwanja wa ndege saa 10 jioni kuelekea ofisi za Clouds Media na baadaye kwenda hospitali ya jeshi ya Lugalo ambapo mwili utahifadhiwa kwa maandalizi ya shughuli kubwa ya kumuaga leo katika viwanja vya Karimjee , jijini Dar es Salaam. Msafara huo uliongozwa na Mkuu wa Mkoa, Paul Makonda.Udhihirisho kuwa Ruge aliheshimiwa na miongoni mwa Watanzania walio wengi katika baadhi ya maeneo ya mji wa Dar es Salaam, shughuli zilisimama wakati msafara huo ukipita katika barabara za Nyerere, Mandela, Uhuru, Morocco, Tandale Uzuri-Sinza, Shekilango , Bagamoyo na ITV kupitia ofisi za Cloud Media zilizopo Mikocheni. Maelfu ya watu wakiwa na sura za huzuni na majonzi walijipanga mistari kandokando ya barabara kuomboleza wakati mwili wa Jasiri mwongoza njia, mbunifu na kipenzi cha burudani kwa vijana ukipita katika njia hizo.Msafara wa waendesha pikipiki maarufu kama bodaboda nao ulijiunga kuonyesha namna gani wameguswa na shujaa huyo wakitembea kandokando ya gari lililobeba mwili wa Ruge, wakati wanawake, watoto na vijana nao wakitembea huku wakilishika gari hilo.Mara kadhaa, msafara ulilazimika kusimama kwa dakika kadhaa kutokana na wingi wa watu waliokusanyika pembeni ya barabara ulipokuwa ukipita msafara huo, hivyo kuwapa watu fursa ya kuomboleza kwa muda. Mwili wa Ruge ulipofika katika viwanja vya Clouds Media saa 12:25, alipokelewa kwa vilio na majonzi na wafanyakazi wenzake walioshindwa kujizuia kwa uchungu, wakijaribu kugusa gari na jeneza wasiamini kuwa kiongozi wao amelala. Baadhi yao walizimia wakati jeneza likiingizwa katika jengo la ofisi hizo na kuwekwa karibu na shada kubwa la maua lililoandikwa BOSS.Baada ya sala, mwili wa Ruge ulirudishwa tena kwenye gari na kupelekwa Lugalo, huku akiacha mamia ya watu waliojitokeza wakiwa katika majonzi. Mwili wa Mutahaba unatarajiwa kuagwa leo katika viwanja vya Karimjee Jijini Dar es Salaam. Waombolezaji akiwamo Mchungaji wa Kanisa la Ufufuo na Uzima, Josephat Gwajima walisema kifo cha Ruge ni tukio la kusikitisha kwa sababu kijana huyo ameondoka kabla ya nguvu kazi yake haijatumika vizuri.Gwajima alisema katika msiba wa Ruge watu wengi wanalia kwa sababu amewagusa maisha yao lakini adui wa maisha yupo na rafiki wa maisha yupo hivyo wakati huu ambapo Mungu amemchukua kijana wake ni vyema jamii iliyobaki ikajitafakari kutokana na matendo yake. Kwa upande wake Mkuu wa Wilaya ya Ilala Sophia Mjema, alisema Ruge amegusa mioyo na maisha ya watu wengi na kuongeza kuwa siku zote alikuwa anaonyesha njia kwa sababu dhamira yake ilikuwa kuwasaidia vijana wa Tanzania waweze kutimiza ndoto zao za kimaisha.Naye Mbunge wa Jimbo la Mikumi, Joseph Haule maarufu kama Profesa J alisema Ruge alikuwa ni mtu wa watu amefahamiana naye kwa miaka mingi alikuwa kama kocha na mwenye maono ya kipekee.Mwenyekiti wa Umoja wa Vijana wa Chama cha Mapinduzi UVCCM, Heri James alisema kuna funzo kubwa kutoka kwa Ruge ya kwamba maisha ni mafupi haijalishi una umri gani hivyo jambo la msingi na kutenda matendo mema wakati wote Naye Msanii Nguza Viking alisema Ruge alikuwa sawa na mtoto wake ambapo katika mateso ya kifungo chake alikuwa ni shahidi yake lakini kwa sasa hawezi kusema mengi zaidi anamuombea kwa Mungu ampe pumziko jema huko anapotangulia. Katika hatua nyingine, Msemaji wa familia ya Ruge, Kashasha, Rais John Magufuli ametoa ndege kwa ajili ya kusafirisha mwili wa marehemu na waombolezaji siku ya jumapili atakapozikwa.  <topic>: KITAIFA 